Արտահերթ խորհրդարանական ընտրություններում քանի՞ տոկոս ձայն կհավաքի «ՔՊ»-ն, եթե ապավինի միայն իր ուժերին (ժողովրդի ոգեւորությանը) եւ նախընտրական փուլում հրաժարվի այն բարենպաստ մթնոլորտից, որ մյուս քաղաքական ուժերի շնորհիվ գոյություն ունի իր շուրջը: Շատ քաղաքագետներ եւ քաղտեխնոլոգներ, հմայված վերջին ձերբակալություններից ու բերման ենթարկումներից, կարծում են, որ ՀՀԿ-ի «ընտրազանգվածը» բարոյահոգեբանորեն պատրաստ է քվեարկել «ՔՊ»-ի կամ «Ելքի» օգտին: Սա միագիծ մտածողության տիպիկ օրինակ է: Մարդիկ ինչպես հավատացել էին հեղափոխությանը, այդպես էլ շարունակում են հավատալ Հայաստանում իշխանափոխության փաստին, մինչդեռ իշխանափոխությունը տակավին ընթացքի մեջ է եւ այսօր շարունակվում է կաբինետային ռեժիմով` խիստ վերահսկողության եւ լուրջ հաշվարկների պայմաններում: Սա է պատճառը նաեւ, որ արտահերթ ընտրությունների ողջամիտ ժամկետների հարցում կարծիքներն այսպես բաժանվում են: